Okresná prokuratúra Prievidza 
M. Mišíka 22, 971 34 Prievidza 1 	

Sp. zn. : 1 Pv 191/12/3307	Prievidza, 18.12.2012
EEČ : 2-27-118-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Prievidza
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
hoci mu zo Zákona o rodine vyplýva povinnosť starať sa o výživu svojich detí a rozsudkom Okresného súdu XXXXX č. 7C 16/2004-32 zo dňa 26.5.2004, ktorý nadobudol právoplatnosť dňa 17.8.2004, mu bola s účinnosťou od právoplatnosti rozsudku určená vyživovacia povinnosť na syna XXXXX (teraz XXXXX), nar. XXXXX, na sumu 1500,-Sk (49,79,- €) a na dcéru XXXXX (teraz XXXXX), nar. XXXXX, na sumu 2000,-Sk (66,39,-€), ktoré bol povinný platiť mesačne vopred najneskôr do 25-teho dňa v mesiaci k rukám matky XXXXX (teraz Kováčikovej), nar. XXXXX, túto povinnosť si v Prievidzi a všade tam, kde sa zdržiaval v období od 1.9.2011 do 12.12.2012, úmyselne neplnil tým, že hoci mal dostatočný príjem z práce v chránenej dielni u XXXXX v Handlovej, kde je zamestnaný od 14.12.2011, vyživovaciu povinnosť si v súdom stanovenej výške neplnil a predchádzajúci pracovný pomer v spoločnosti Aerton, s.r.o. ukončil dohodou bez uvedenia dôvodu a následne sa v období od 17.8.2011 do 13.12.2011 zaevidoval na Úrade práce, sociálnych vecí a rodiny v Prievidzi, zároveň mu bol za uvedené obdobie priznaný aj čiastočný invalidný dôchodok vo výške 390,20,-€, pričom do dnešného dňa mal XXXXX zaplatiť výživné za obe deti vo výške 1543,53,- €,
lebo zanikla trestnosť činu
Odôvodnenie:
Poverený príslušník Okresného riaditeľstva PZ XXXXX, Obvodného oddelenia PZ XXXXX uznesením č. ORP-63/PD-PD-2012 zo dňa 13.2.2012 začal trestné stíhanie a dňa 31.7.2012 podľa § 206 ods. 1 Tr. poriadku vzniesol obvinenie XXXXX pre prečin zanedbania povinnej výživy podľa § 207 ods. 2 Tr. zákona na tom skutkovom základe, že hoci mu zo Zákona o rodine vyplýva povinnosť starať sa o výživu svojich detí a rozsudkom Okresného súdu XXXXX č. 7C 16/2004-32 zo dňa 26.5.2004, ktorý nadobudol právoplatnosť dňa 17.8.2004, mu bola s účinnosťou od právoplatnosti rozsudku určená vyživovacia povinnosť na syna XXXXX (teraz XXXXX), nar. XXXXX, na sumu 1500,-Sk (49,79,- €) a na dcéru XXXXX (teraz XXXXX), nar. XXXXX, na sumu 2000,-Sk (66,39,-€), ktoré bol povinný platiť mesačne vopred najneskôr do 25-teho dňa v mesiaci k rukám matky XXXXX (teraz XXXXX), nar. XXXXX, túto povinnosť si v Prievidzi a všade tam, kde sa zdržiaval v období od 1.9.2011 do 31.7.2012, úmyselne neplnil tým, že hoci mal dostatočný príjem z práce v chránenej dielni u XXXXX v Handlovej, kde je zamestnaný od 14.12.2011, vyživovaciu povinnosť si v súdom stanovenej výške neplnil a predchádzajúci pracovný pomer v spoločnosti Aerton, s.r.o. ukončil dohodou bez uvedenia dôvodu a následne sa v období od 17.8.2011 do 13.12.2011 zaevidoval na Úrade práce, sociálnych vecí a rodiny v Prievidzi, zároveň mu bol za uvedené obdobie priznaný aj čiastočný invalidný dôchodok vo výške 390,20,-€, čím zostal dlhovať oprávnenej XXXXX na výživnom za obe deti sumu vo výške 922,70,- €.

Po skončení skráteného vyšetrovania doručil poverený príslušník PZ tunajšej  prokuratúre vyšetrovací spis s návrhom na podanie obžaloby spolu s dokladmi preukazujúcimi uhrádzanie výživného obvineným v období od 1.9.2011 doposiaľ a vyjadrením oprávnenej XXXXX, z ktorého vyplýva, že vyživovaciu povinnosť obvineného považuje za splnenú do konca mesiaca november 2012. 	
					
Z vyšetrovacieho spisu s poukazom na uvedené vyplýva, že vo veci prichádza do úvahy zastavenie trestného stíhania z dôvodu účinnej ľútosti v zmysle   § 86 písm. a/ Tr. zákona.

Podľa § 86 písm. a/ Tr. zákona trestnosť trestného činu zanedbania povinnej výživy podľa § 207 Tr. zákona  zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Obvinený XXXXX mal zaplatiť poškodenej XXXXX na výživnom za obdobie od 1. 9. 2011 do dnešného dňa 1543,53,- €. Obvinený zaplatil poškodenej  v septembri 2011 sumu 39,46,- €, ďalej dňa 29.2.2012 sumu 20,-€, dňa 8.3.2012 sumu 70,-€, v máji 2012 celkovo sumu 225,82,-€ a v dňoch 21.9.2012, 27.9.2012, 19.10.2012 zaslal oprávnenej prostredníctvom zamestnávateľa XXXXX celkovo sumu 660,20,-€ a nakoniec dňa 24.11.2012 a 4.12.2012 prostredníctvom poštových poukážok uhradil oprávnenej sumu vo výške 528,26,-€.  Z uvedeného vyplýva, že obvinený XXXXX svoju vyživovaciu povinnosť dodatočne splnil        v  plnom  rozsahu, keďže celkovo uhradil oprávnenej 1543,74,-€.

Z vyšetrovacieho spisu, konkrétne zo zápisnice o výsluchu poškodenej XXXXX vyplýva, že trestný čin obvineného nemal na oprávnené osoby trvalo nepriaznivé následky. 

Keďže sú splnené všetky podmienky účinnej ľútosti v zmysle § 86 písm. a/  Tr. zákona,  rozhodla som tak, ako je uvedené vo výrokovej časti uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Nadežda Sumilasová
prokurátorka